
גלים של חמלה
התקבל בתקשור שנערך בתל-אביב ב-16.6.13
אם כך, שלום.

אם כך, אנו מתחילים. מפגש נוסף, הזדמנות נוספת להתפתח, הזדמנות לגדול, להבין יותר, להרגיש יותר ממה שמתרחש, בחוץ ובפנים.
אנו נמצאים יחד איתכם בתוך נקודה מסויימת בתהליך ההתפתחות, הן של בני האדם, הן של כדור הארץ והן של היקום כולו. זהו זמן מיוחד, אם תרצו, או נקודת זמן בעלת משמעות, משום האנרגיה אשר פועלת בזמן הזה בעולם הזה.
אנו נאמר זאת בפשטות: גלים של חמלה זורמים אל העולם הזה. 

הם מגיעים ממקומות שונים בתוך המימד שבתוכו אתם חיים; הם באים לענות על בקשה, על תפילה של בני האדם. לפתוח את הלב, להחזיר את הכבוד שנדמה שהלך לאיבוד, להחזיר את האהבה שנדמה שמסתתרת. כמענה לכל זה, נשטף העולם שבתוכו אתם חיים בזמן הזה, בגלים של חמלה. 
בין התרככות לנוקשות
חמלה באופן הזה עושה לבני האדם שני דברים עיקריים. היא עשויה במקרים מסויימים, בקרב אנשים מסויימים, להביא לחוויה גדולה יותר של רכות פנימית. חמלה אשר זורמת אל העולם הזה, אשר פוגשת את המקומות בהם אתם נוקשים וקשים, מביאה פעמים רבות להתרככות. 
אתם מוצאים את עצמכם עדינים יותר, סובלניים יותר, גמישים יותר ביחס לאופן שבו אתם מתנהלים, ביחס לאופן שבו בני אדם אחרים מתנהלים. אתם נינוחים יותר, מרווחים יותר, מסוגלים יותר בקלות לנשום. 

פעמים אחרות, החמלה פועלת באופן שונה. אם אתם מתמודדים עם נוקשות פנימית, החמלה הזורמת אל העולם הזה עשויה להביא להתרככות. אך אם הנוקשות חבויה מאחורי הקלעים של עצמכם, החמלה הזורמת אל העולם הזה בזמן הזה תחשוף אותה. 

כמו לקרוע מסיכה מעל פני פנים, כך החמלה בזמן הזה חושפת פן באישיות שהוא איננו חומל, שהוא איננו עדין, שהוא איננו גמיש. מקום קשה ונוקשה, חד וחריף, עד כדי שנאה ואכזריות. 

זהו פן קשה במערכת היחסים הפנימית אשר נחשף בזמן הזה, אשר מקצין. פעמים רבות החוויה הזו איננה חדשה עבור אנשים. בני אדם מכירים את הצד הזה בעצמם. יש המכירים אותו וחווים את ההתעצמות שלו, יש החושבים שסיימו לרפא אותו ונפרדו ממנו, אשר פוגשים אותו מחדש ומופתעים מכך שהוא עדיין נוכח. 
יש כאלה, כאמור, החווים את ההתרככות, אשר חווים כיצד הלב נפתח.
מהי חמלה?
חמלה היא המקום שאתם מגדירים כבית. זו התחושה שאתם מתגעגעים אליה, זהו החיבוק שבני אדם רבים מחפשים אחריו. חיבוק מאפשר, מכיל, שאיננו שופט. זו חוויה שאתם עדיין לעיתים מחפשים בהורים שלכם, בתוך מערכות היחסים שלכם. 

חמלה היא חוויה אשר יכולה להתקיים אך ורק בתוככם. כל אדם עם עצמו, מידת החמלה שהוא מעניק לעצמו היא זו אשר קובעת  את איכות החיים. 
חמלה אי אפשר לתת, חמלה אי אפשר ליצור, חמלה אי אפשר להמציא ואי אפשר להשתמש במילים יפות ונעימות בשביל להרגיש אותה. חמלה נוכחת או שהיא איננה נוכחת. כאשר אתם מחפשים באובססיביות אחר מה שייתן לכם את התחושה הזו, שופטים אחרים ואת עצמכם על כך שאינכם נותנים לעצמכם או שאינכם מקבלים מאחרים את אותה תחושה מסויימת, זהו הזמן וזהו המצב שבו אינכם נמצאים בחמלה.
חמלה היא עדינות, חמלה היא קבלה, חמלה היא יד אוהבת על לב פצוע, היא הזכרון והידיעה שהכל בסדר, גם כשהלב כואב. היא הידיעה שאתם בסדר, כל אחד עם עצמו, גם כאשר נדמה שלא.
זוהי חמלה, והיא זורמת בזמן הזה לעולם הזה. היא עושה זאת בעוצמה גדולה יותר מאשר בעבר. אם תרצו, גלים מרוכזים של חמלה זורמים לכאן. זה קורה בעזרת השמש שלכם, אשר בימים האלה שבתוכם אתם נמצאים נדמה שמתייחסת אליכם יותר בעדינות מבדרך כלל. אין זה מקרי, משום שחמלה מעדנת הכל, גם את פעולתה של השמש. 
לרפא את הפצע
החמלה באה לעזור לכם לפתוח לבבות. החמלה באה לעזור לכם להזכר במי שאתם. היא באה לעזור לכם להתחבר מעט יותר למקור ממנו אתם באים. היא תראה לכם את הדרך שעליכם לעשות כדי להתחבר מחדש, עמוק יותר, באופן הרמוני יותר, אל אותו מקור. 

לכן, כשאפשר, בני אדם בזמן הזה חווים התרככות. כשיש צורך, הם חווים ביתר שאת את הנוקשות, את הביקורת, לעיתים את האכזריות, את השנאה העצמית. אלו חוויות קשות מאוד להרגיש, ונדמה שאין דרך אחרת משום שהפצע אשר יוצר מערכת יחסים קשה ונוקשה, חשוף בזמן הזה. כאשר הפצע חשוף, אי אפשר שלא לכאוב, אי אפשר שלא להרגיש עד כמה קשה. 
לכן, בזמן הזה פעמים רבות אתם עשויים להרגיש את הנוקשות שלכם ביחס לעצמכם, ואנו מציעים כמו תמיד גם בזמן הזה לאפשר לרגשות להיות, לאפשר להם להתבטא. זו הקצנה אשר באה לרפא, גם אם החוויה הרגשית הנלווית לתהליך קשה. 
המטרה של החוויה הזו היא לרכך אתכם ולכן חשוב לעבור דרכה, לכן חשוב לבטא ולאפשר לרגשות העולים בזמן הזה להיות. רק כאשר תכנסו מחדש אל תוך פצע, תוכלו להביא מחדש בריאות. 
חמלה היא האנרגיה, היא התזכורת מהבית הנשלחת אל העולם הזה. 
בשלב זה אנו נסיים.

שמחנו,

אם כך שלום.

